|  |
| --- |
|  |

**Adgang til internettet som fagligt hjælpemiddel ved prøverne i de gymnasiale uddannelser**

Dette notat beskriver de eksisterende regler for adgangen til internettet ved prøverne i de gymnasiale uddannelser samt de regler, som jeg agter at indføre fremadrettet.

De nye regler, som beskrives nedenfor, vil blive indført i forbindelse med den kommende eksamensbekendtgørelse. Reglerne vil også fremgå af fagenes undervisningsvejledninger samt de centralt stillede opgavesæt til skriftlige prøver.

**Udfordring**

Der er i dag store udfordringer med snyd ved prøverne på de gymnasiale uddannelser. Dette kan være med til at underminere vores uddannelses- og prøvesystem, fordi det kan være med til at nedbryde prøven som en afprøvning af, hvad eleven kan på egen hånd.

Af Bekendtgørelse om prøver og eksamen i de almene og studieforberedende ungdoms- og voksenuddannelser fremgår i § 1: ”*Formålet med prøver og eksamener, som er reguleret i bekendtgørelsen, er at dokumentere, i hvilken grad eksaminanden opfylder de mål og krav, der er fastsat for faget og uddannelsen*.”

Prøverne skal således dokumentere, i hvilken grad eksaminanden opfylder de mål og krav, der er fastsat for faget og uddannelsen. Det er afgørende, at prøvesystemet underbygger formålet med prøverne. Prøverne skal derfor på den ene side sikre objektivitet i vurderingerne, og på den anden side skal det sikres, at prøverne gennemføres ensartet på tværs af de gymnasiale uddannelser – og at prøverne dermed afprøver, hvad den enkelte har lært på tidspunktet for prøvens afholdelse.

Som drøftet i gymnasieforligskredsen tidligere på året har der gentagne gange været fremvist eksempler på, at elever omgår reglerne og snyder ved prøverne. Bl.a. er det blevet dokumenteret, at elever kan købe sig til en besvarelse med et bestemt resultat, og at denne type snyd er blevet systematiseret i firmaer, der sælger prøvebesvarelser. Ligeledes har det været fremhævet, at elever under prøver kommunikerer med andre uden for eksamenslokalet ved hjælp af Facebook, mail og sms. Dette har bl.a. været dokumenteret af Berlingske i en artikelserie i foråret 2017 (<https://www.b.dk/emne/eksamenssnyd>).

Det er udtryk for en usund snydekultur blandt eleverne. Det kan både underminere prøvesystemet og skabe frustration blandt lærere og elever.

Der findes ikke en enkel løsning på udfordringen med snyd. Udfordringen vil bl.a. blive håndteret i den nye eksamensbekendtgørelse (fx med indførelsen af karakteren -3 som sanktion ved snyd og forbud mod mobiltelefoner). Der kan ligeledes være behov for yderligere initiativer til at bekæmpe snyd på længere sigt.

Den direkte adgang til internettet som fagligt hjælpemiddel er imidlertid en særlig udfordring for så vidt angår objektiviteten i prøverne og ensartethed i vurderingerne. Det er derfor nødvendigt, at der indføres nye regler for adgangen til internettet ved prøverne.

**Baggrund**

Af aftalen om styrkede gymnasiale uddannelser fremgår det, at ”*Forligskredsen er enig om at forenkle og forny prøverne. Prøverne opdateres i overensstemmelse med de ændringer af fagenes indhold og mål, der i øvrigt gennemføres, så det sikres, at der i alle fag er en klar sammenhæng mellem, hvad eleverne skal kunne, og hvad eleverne bliver evalueret på ved prøverne.*”, og desuden, at *”De traditionelle skriftlige prøver på papir udfases, og nye digitale skriftlige prøver udvikles og indfases i stedet. De digitale prøver skal bidrage til en faglig og pædagogisk forbedring af prøverne, og de må ikke forsimple indholdet af prøverne.”* Der vil derfor i forlængelse af udstedelsen af de nye læreplaner blive gennemført et udviklingsarbejde, hvor de skriftlige prøver vil blive fornyet.

Det fremgår ikke af gymnasieaftalen, om der skal være adgang til internettet som fagligt hjælpemiddel ved prøverne. Ministeren og ministeriet fastsætter reglerne på bekendtgørelses- og vejledningsniveau.

Der er i de nuværende læreplaner i alt 50 skriftlige prøver. I 17 tilfælde afholdes der både en traditionel prøve og en digital forsøgsprøve, hvorfor det totale antal stillede opgavesæt er 67. Internet som fagligt hjælpemiddel er tilladt ved 21 af disse opgavesæt, hvoraf 17 af disse er de ovenfor nævnte forsøgsprøver (se tabel 1). Der vil som følge af gymnasiereformen fremadrettet være i alt 49 skriftlige prøver.

Nærmere bestemmelser om skriftlige og mundtlige prøver, herunder tilladte hjælpemidler, fastlægges i eksamensbekendtgørelsen og for de skriftlige prøvers vedkommende også i de centralt stillede opgavesæt.

**Nuværende regler for adgang til internettet**

I den nuværende eksamensbekendtgørelse er adgang til internettet som fagligt hjælpemiddel ved prøver ikke tilladt, medmindre der i den konkrete læreplan er givet tilladelse hertil. Dette er i de nuværende læreplaner alene tilfældet ved de skriftlige prøver i engelsk A og dansk A på hhx og htx.

*Digitale skriftlige forsøgsprøver med adgang til internettet som fagligt hjælpemiddel*

Der har siden 2010 været afholdt forsøg med digitale skriftlige prøver med adgang til internettet som fagligt hjælpemiddel i en række fag, jf. tabel 1. Ved disse prøver har eksaminanderne adgang til internettet som fagligt hjælpemiddel, fx fordi prøverne indeholder krav til informationssøgning. I disse fag kan den enkelte skole i dag vælge, om de vil benytte den digitale prøve eller den traditionelle skriftlige prøve.

*Tabel 1 Skriftlige prøver med netadgang som fagligt hjælpemiddel i de nuværende læreplaner (inklusiv forsøgsprøver)*

|  |  |
| --- | --- |
| **Uddannelse** | **Fag** |
| Stx | Dansk A (forsøg), Engelsk A (forsøg), Fransk begyndersprog A (forsøg), Kemi A (forsøg), Matematik A (forsøg), Samfundsfag A (forsøg), Spansk A (forsøg), Tysk A (forsøg) |
| Htx | Dansk A, Engelsk A, Kemi A (forsøg) |
| Hhx | Afsætning A (forsøg), Dansk A, Engelsk A, Fransk begyndersprog A (forsøg), International økonomi A (forsøg), Spansk A (forsøg), Tysk fortsættersprog A (forsøg), Virksomhedsøkonomi A (forsøg) |
| Hf | Dansk A (forsøg), Engelsk B (forsøg) |
| **I alt** | **21** |

**Internationale erfaringer**

Undervisningsministeriet har indhentet følgende overordnede oplysninger om erfaringer med adgang til internettet ved prøverne i lande, som Danmark normalt sammenligner sig med.

De indhentede oplysninger viser, at hverken Norge, Holland, Sverige, Estland, Letland, Litauen eller Finland tillader, at eleverne anvender internettet som fagligt hjælpemiddel under de nationale eksamener i gymnasiet. I Norge vil der fra 2018 imidlertid blive åbnet adgang til internettet som fagligt hjælpemiddel i en række fag. De resterende lande har givet udtryk for, at det må være vanskeligt at styre eksamenssituationen, hvis eleverne har adgang til internettet under prøverne.

Danmark er således det eneste af disse lande, som i større udstrækning tillader adgang til internettet som fagligt hjælpemiddel ved prøverne.

**Nye regler om adgang til internettet**

Det vil fremgå af den kommende eksamensbekendtgørelse, at brug af internettet som fagligt hjælpemiddel ikke er tilladt ved de skriftlige prøver.

Det vil herudover fremgå af eksamensbekendtgørelsen, at adgang til internettet som fagligt hjælpemiddel ikke er tilladt i forberedelsestiden ved de mundtlige prøver; udover i fagene informatik B og programmering B, hvor der er særlige faglige grunde, der taler for dette.

Reglerne vil have virkning for alle elever, der starter på en gymnasial uddannelse efter 1. august 2017. Der indføres en overgangsordning for elever, der er startet på en gymnasial uddannelse før dette, jf. nedenfor.

*Elever og kursister, der er startet gymnasial uddannelse før 1. august 2017*

For de elever, som er startet på en gymnasial uddannelse før 1. august 2017, indføres en overgangsordning, idet de i nogle tilfælde undervises efter læreplaner, hvor der er adgang til internettet som fagligt hjælpemiddel ved de skriftlige prøver.

Internet som fagligt hjælpemiddel er – som nævnt ovenfor – i dag tilladt ved i alt 21 skriftlige prøver, hvoraf 17 er forsøgsprøver.

Reglerne for de fire skriftlige prøver i engelsk A og dansk A på hhx og htx er fastsat i de nuværende læreplaner. Disse regler bibeholdes for alle elever, der er startet på en gymnasial uddannelse før 1. august 2017. Dvs. elever, der fx er blevet forsinket pga. sygdom, kan færdiggøre deres uddannelse efter de regler, som er fastsat i de eksisterende læreplaner og derfor fortsat benytte internettet som fagligt hjælpemiddel i de fire prøver.

I de resterende 17 tilfælde (forsøgsprøverne) er reglerne alene fastsat i forsøgslæreplaner, i forsøgsudmeldinger fra ministeriet samt i de centralt stillede opgavesæt. I disse 17 tilfælde vil adgang til internettet som fagligt hjælpemiddel blive udfaset med virkning fra og med sommertermin 2019. Ved at vente med udfasningen til sommerterminen 2019 sikres det, at elever, lærere og institutioner i god tid inden eksamen kender de præcise vilkår for prøveafholdelsen, så de faglige krav i prøverne kan indgå i undervisningen.